ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/1630 ΤΗΣ ΕΠΙΤΡΟΠΗΣ

της 21ης Σεπτεμβρίου 2022

για τη θέσπιση μέτρων για τον περιορισμό του φυτοπλάσματος της χρυσίζουσας χλώρωσης της αμπέλου σε ορισμένες οριοθετημένες περιοχές

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (1), και ιδίως το άρθρο 28 παράγραφος 1 στοιχεία δ) και ε) και το άρθρο 28 παράγραφος 2,

Εκτιμώντας τα ακόλουθα:

(1) Στον εκτελεστικό κανονισμό (ΕΕ) 2019/2072 της Επιτροπής (2), στο παράρτημα II μέρος Β, καθορίζεται ο κατάλογος των ενωσιακών επιβλαβών οργανισμών καραντίνας που είναι γνωστή η παρουσία τους στο έδαφος της Ένωσης.

(2) Το φυτόπλασμα της χρυσίζουσας χλώρωσης της αμπέλου (στο εξής: συγκεκριμένος επιβλαβής οργανισμός) περιλαμβάνεται στον εν λόγω κατάλογο, καθώς είναι γνωστό ότι απαντάται σε ορισμένα τμήματα του εδάφους της Ένωσης, με σημαντικό αντίκτυπο στην καλλιέργεια φυτών Vitis L. (στο εξής: συγκεκριμένα φυτά), τα οποία αποτελούν τον κύριο ξενιστή του εν λόγω επιβλαβούς οργανισμού.

(3) Ο Scaphoideus titanus Ball (στο εξής: συγκεκριμένος διαβιβαστής) ταυτοποιήθηκε ως αποτελεσματικός διαβιβαστής του συγκεκριμένου επιβλαβούς οργανισμού. Αυτός ο διαβιβαστής διαδραματίζει σημαντικό ρόλο στην εγκατάσταση και την περαιτέρω εξάπλωση του φυτοπλάσματος της χρυσίζουσας χλώρωσης της αμπέλου (3) στο έδαφος της Ένωσης και, ως εκ τούτου, θα πρέπει να θεσπιστούν μέτρα για την ταυτοποίηση και τον έλεγχό του.

(4) Οι επισκοπήσεις που διενεργήθηκαν σύμφωνα με το άρθρο 19 του κανονισμού (ΕΕ) 2016/2031 δείχνουν ότι δεν είναι πλέον δυνατή η εξάλειψη του συγκεκριμένου επιβλαβούς οργανισμού σε ορισμένες οριοθετημένες περιοχές.

(5) Ως εκ τούτου, θα πρέπει να θεσπιστούν μέτρα για τον περιορισμό του συγκεκριμένου επιβλαβούς οργανισμού εντός των εν λόγω οριοθετημένων περιοχών, οι οποίες αποτελούνται από προσβεβλημένες ζώνες και από ζώνες ασφαλείας. Τα εν λόγω μέτρα θα πρέπει να συνίστανται στην καταστροφή και την απομάκρυνση των προσβεβλημένων συγκεκριμένων φυτών και στην εφαρμογή κατάλληλων επεξεργασιών για την πρόληψη της εξάπλωσης του συγκεκριμένου επιβλαβούς οργανισμού στο υπόλοιπο έδαφος της Ένωσης.

(6) Οι αρμόδιες αρχές θα πρέπει να ευαισθητοποιήσουν το κοινό ώστε να εξασφαλιστεί ότι το ευρύ κοινό, καθώς και οι σχετικοί επαγγελματίες τους οποίους αφορούν τα μέτρα περιορισμού στις οριοθετημένες περιοχές, γνωρίζουν τα μέτρα που εφαρμόζονται και την οριοθέτηση των οριοθετημένων περιοχών για τον σκοπό αυτό.

(7) Επιπλέον, εάν ο συγκεκριμένος επιβλαβής οργανισμός βρεθεί σε ζώνη ασφαλείας γύρω από προσβεβλημένη ζώνη η οποία υπόκειται σε μέτρα για τον περιορισμό του συγκεκριμένου επιβλαβούς οργανισμού, το νέο αυτό εύρημα θα πρέπει να έχει ως αποτέλεσμα τη δημιουργία νέας οριοθετημένης περιοχής από την αρμόδια αρχή, όπου επιδιώκεται η εξάλειψη.

(8) Θα πρέπει να διενεργούνται ετήσιες επισκοπήσεις για την παρουσία του συγκεκριμένου επιβλαβούς οργανισμού και του συγκεκριμένου διαβιβαστή, όπως ορίζεται στο άρθρο 22 του κανονισμού (ΕΕ) 2016/2031 και στον εκτελεστικό κανονισμό (ΕΕ) 2020/1231 της Επιτροπής (4), ώστε να διασφαλίζεται η έγκαιρη ανίχνευση του συγκεκριμένου επιβλαβούς οργανισμού σε περιοχές του εδάφους της Ένωσης στις οποίες δεν είναι γνωστή η παρουσία του. Οι εν λόγω επισκοπήσεις θα πρέπει να βασίζονται στην κάρτα έρευνας του επιβλαβούς οργανισμού για τον συγκεκριμένο επιβλαβή οργανισμό και τον διαβιβαστή του, η οποία δημοσιεύεται από την Ευρωπαϊκή Αρχή για την Ασφάλεια των Τροφίμων, καθώς λαμβάνει υπόψη τις τελευταίες επιστημονικές και τεχνικές εξελίξεις.

(9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Αντικείμενο Ο παρών κανονισμός θεσπίζει μέτρα για τον περιορισμό του φυτοπλάσματος της χρυσίζουσας χλώρωσης της αμπέλου εντός των οριοθετημένων περιοχών στις οποίες η εξάλειψή του δεν είναι δυνατή.

Άρθρο 2 Ορισμοί Για τους σκοπούς του παρόντος κανονισμού, ισχύουν οι ακόλουθοι ορισμοί: 1) ως «συγκεκριμένος επιβλαβής οργανισμός» νοείται το φυτόπλασμα της χρυσίζουσας χλώρωσης της αμπέλου· 2) ως «συγκεκριμένα φυτά» νοούνται τα φυτά Vitis L., εκτός των καρπών και των σπόρων· 3) ως «συγκεκριμένος διαβιβαστής» νοείται ο Scaphoideus titanus Ball· 4) ως «οριοθετημένη περιοχή για περιορισμό» νοείται μια από τις περιοχές που παρατίθενται στο παράρτημα I, στην οποία ο συγκεκριμένος επιβλαβής οργανισμός δεν μπορεί να εξαλειφθεί· 5) ως «κάρτα έρευνας επιβλαβούς οργανισμού» νοείται η δημοσίευση της Ευρωπαϊκής Αρχής για την Ασφάλεια των Τροφίμων με τίτλο «Pest survey card on flavescence dorée phytoplasma and its vector Scaphoideus titanus» (Κάρτα έρευνας επιβλαβούς οργανισμού για το φυτόπλασμα της χρυσίζουσας χλώρωσης της αμπέλου και τον διαβιβαστή του Scaphoideus titanus) (5).

Άρθρο 3 Δημιουργία οριοθετημένων περιοχών για περιορισμό Οι αρμόδιες αρχές δημιουργούν τις οριοθετημένες περιοχές για τον περιορισμό του συγκεκριμένου επιβλαβούς οργανισμού, οι οποίες αποτελούνται από μια προσβεβλημένη ζώνη και μια ζώνη ασφαλείας πλάτους τουλάχιστον 2,5 km γύρω από την προσβεβλημένη ζώνη.

Άρθρο 4 Μέτρα εντός των οριοθετημένων περιοχών για περιορισμό 1. Στις προσβεβλημένες ζώνες, οι αρμόδιες αρχές εξασφαλίζουν ότι λαμβάνονται τα ακόλουθα μέτρα: α) απομάκρυνση και καταστροφή των συγκεκριμένων φυτών που διαπιστώνεται ότι έχουν προσβληθεί από τον συγκεκριμένο επιβλαβή οργανισμό το συντομότερο δυνατόν και το αργότερο πριν από την έναρξη της επόμενης καλλιεργητικής περιόδου· β) εφαρμογή κατάλληλων επεξεργασιών για τον έλεγχο του συγκεκριμένου διαβιβαστή. 2. Στις ζώνες ασφαλείας, οι αρμόδιες αρχές εξασφαλίζουν την εφαρμογή κατάλληλων επεξεργασιών για τον έλεγχο του συγκεκριμένου διαβιβαστή, σε περίπτωση παρουσίας του συγκεκριμένου διαβιβαστή. Όταν η παρουσία του συγκεκριμένου επιβλαβούς οργανισμού στα συγκεκριμένα φυτά έχει επιβεβαιωθεί επίσημα στη ζώνη ασφαλείας, εφαρμόζονται τα άρθρα 17 και 18 του κανονισμού (ΕΕ) 2016/2031. 3. Εντός των οριοθετημένων περιοχών για περιορισμό, οι αρμόδιες αρχές μεριμνούν για την ευαισθητοποίηση του κοινού σχετικά με την απειλή που συνιστά ο συγκεκριμένος επιβλαβής οργανισμός και σχετικά με τα μέτρα που έχουν ληφθεί για την αποτροπή της περαιτέρω εξάπλωσής του εκτός των οριοθετημένων περιοχών. Οι αρμόδιες αρχές ενημερώνουν το ευρύ κοινό και τους σχετικούς επαγγελματίες αναφορικά με την οριοθέτηση της οριοθετημένης περιοχής για περιορισμό.

Άρθρο 5 Επισκοπήσεις 1. Οι αρμόδιες αρχές διενεργούν τις επισκοπήσεις που προβλέπονται στις παραγράφους 2 και 3, λαμβάνοντας υπόψη τις πληροφορίες που αναφέρονται στην κάρτα έρευνας επιβλαβούς οργανισμού. 2. Διενεργούν ετήσιες επισκοπήσεις βάσει κινδύνου για την παρουσία του συγκεκριμένου επιβλαβούς οργανισμού και του συγκεκριμένου διαβιβαστή στις περιοχές του εδάφους της Ένωσης στις οποίες δεν είναι γνωστή η παρουσία του συγκεκριμένου επιβλαβούς οργανισμού, αλλά θα μπορούσε να εγκατασταθεί. 3. Στις ζώνες ασφαλείας των οριοθετημένων περιοχών για περιορισμό διενεργούν ετήσιες επισκοπήσεις, όπως αναφέρεται στο άρθρο 19 παράγραφος 1 του κανονισμού (ΕΕ) 2016/2031, για την ανίχνευση της παρουσίας του συγκεκριμένου επιβλαβούς οργανισμού και του συγκεκριμένου διαβιβαστή. Οι εν λόγω επισκοπήσεις περιλαμβάνουν: α) μακροσκοπικές εξετάσεις των συγκεκριμένων φυτών για την ανίχνευση του συγκεκριμένου επιβλαβούς οργανισμού· β) δειγματοληψίες και δοκιμές σε περίπτωση υπόνοιας για την παρουσία του συγκεκριμένου επιβλαβούς οργανισμού· και γ) κατάλληλη παγίδευση για την ανίχνευση του συγκεκριμένου διαβιβαστή. Οι επισκοπήσεις αυτές είναι εντατικότερες από τις επισκοπήσεις που αναφέρονται στην παράγραφο 2, με μεγαλύτερο αριθμό μακροσκοπικών εξετάσεων και, κατά περίπτωση, δειγματοληψιών και δοκιμών.

Άρθρο 6 Υποβολή εκθέσεων Έως τις 30 Απριλίου κάθε έτους, τα κράτη μέλη υποβάλλουν στην Επιτροπή και στα άλλα κράτη μέλη τα αποτελέσματα των επισκοπήσεων που διενεργήθηκαν κατά το προηγούμενο ημερολογιακό έτος, σύμφωνα με: α) το άρθρο 5 παράγραφος 2 του παρόντος κανονισμού, με χρήση ενός από τα υποδείγματα που παρατίθενται στο παράρτημα I του εκτελεστικού κανονισμού (ΕΕ) 2020/1231· β) το άρθρο 5 παράγραφος 3 του παρόντος κανονισμού, με χρήση ενός από τα υποδείγματα που παρατίθενται στο παράρτημα II του παρόντος κανονισμού.

Άρθρο 7 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Σεπτεμβρίου 2022. Για την Επιτροπή Η Πρόεδρος Ursula VON DER LEYEN

(1) ΕΕ L 317 της 23.11.2016, σ. 4.

(2) Εκτελεστικός κανονισμός (ΕΕ) 2019/2072 της Επιτροπής, της 28ης Νοεμβρίου 2019, για τη θέσπιση ενιαίων όρων για την εφαρμογή του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου, όσον αφορά τα προστατευτικά μέτρα κατά των επιβλαβών για τα φυτά οργανισμών, και για την κατάργηση του κανονισμού (ΕΚ) αριθ. 690/2008 της Επιτροπής και την τροποποίηση του εκτελεστικού κανονισμού (ΕΕ) 2018/2019 της Επιτροπής (ΕΕ L 319 της 10.12.2019, σ. 1).

(3) EFSA PLH Panel (EFSA Panel on Plant Health — ομάδα της EFSA για την υγεία των φυτών), 2014. Scientific Opinion on pest categorisation of Grapevine Flavescence Dorée (Επιστημονική γνώμη για την κατηγοριοποίηση του επιβλαβούς οργανισμού «φυτόπλασμα της χρυσίζουσας χλώρωσης της αμπέλου»). EFSA Journal 2014· 12(10):3851, σ. 31, doi:10.2903/j.efsa.2014.3851.

(4) Εκτελεστικός κανονισμός (ΕΕ) 2020/1231 της Επιτροπής, της 27ης Αυγούστου 2020, όσον αφορά τον μορφότυπο και τις οδηγίες για τις ετήσιες εκθέσεις σχετικά με τα αποτελέσματα των επισκοπήσεων και όσον αφορά τον μορφότυπο των πολυετών προγραμμάτων επισκοπήσεων και τις πρακτικές ρυθμίσεις, όπως προβλέπονται αντιστοίχως στα άρθρα 22 και 23 του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου (ΕΕ L 280 της 28.8.2020, σ. 1).

(5) Pest survey card on flavescence dorée phytoplasma and its vector Scaphoideus titanus. Σχετική δημοσίευση EFSA 2020:EN-1909, σ. 36, doi:10.2903/sp.efsa.2020.EN-1909.